Thomas Jensen (S), 2009-03-31:
Dansk økonomi er i krise, og arbejdsløsheden stiger uge for uge.
Prognoserne peger på, at ledigheden vil stige med op til 100.000 personer ved udgangen af 2010.
Alene i TIB Midtjylland, som jo engagerer tømrere, er der over 800 ledige, og det svarer til 16 pct. af medlemmerne.
Det er derfor afgørende, at vi handler hurtigt og med en kraft, der kan vende den negative beskæftigelsesudvikling.
Hvis regeringen og Dansk Folkeparti tror, at man med det her forslag løser Danmarks økonomiske udfordringer, tror man forkert.
Det er kun et meget, meget lille skridt i den rigtige retning.
Et lille skridt i den rigtige retning kan Socialdemokraterne naturligvis støtte, men der er plads til mange forbedringer i det her lovforslag.
Derfor har oppositionen stillet det her ændringsforslag for at tage et større skridt, der sikrer, at flere kommer i arbejde.
Ved at udvide puljen og lade den løbe 1 år mere kan vi sikre, at flere kommer i beskæftigelse og dermed vil flere lønmodtagere i byggebranchen kunne erstatte fyresedlen med en lønseddel.
Herudover rammer regeringens renoveringspulje miljømæssigt forkert, og vi skal gøre alt, hvad vi kan for at reducere energiforbruget og dermed CO2-udslippet.
Med det her ændringsforslag vil vi sikre, at miljøet får gavn af renoveringerne ude i de danske hjem, og derfor skal renoveringspuljen øremærkes til energibesparende renoveringer.
Renoveringspuljen er skævt fordelt, idet lejere og andelshavere kun kan opnå tilskud til visse indvendige renoveringsarbejder, hvorimod ejeren kan opnå tilskud til både udvendige og indvendige renoverings- og bygningsarbejder.
Med det her ændringsforslag vil vi sikre, at beboere i forskellige boligtyper får gavn af puljen, for det er nemlig helt urimeligt, at lejere og andelshavere skal igennem så kompliceret en ansøgningsproces, at de reelt ikke kan få tilskud til energirenovering.
Der er prognoser, der peger på, at 600.000-700.000 borgere vil søge om tilskud fra puljen, men regeringen peger selv i besvarelsen af spørgsmål til lovforslaget på, at der kun er 125.000, der vil kunne få tilskud.
Det vil sige, at der er alt, alt for få penge til de ansøgninger, der kommer ind.
Mange ansøgere vil blive skuffet, fordi puljen i løbet af ganske kort tid er opbrugt, og de kommer med andre ord til at stå med en lang, lang næse, når de får afslag.
Derfor vil vi med ændringsforslaget sikre, at langt flere ansøgere får tilskud.
Siden førstebehandlingen her i Folketingssalen har vi fået svar fra ministeren på en lang række spørgsmål om administrationen af loven.
Efter at have fået svar fra ministeren er Socialdemokraterne fortsat bange for, at administrationen af puljen bliver et kaos uden lige, hvor rigtig, rigtig mange ansøgere kommer til at stå tilbage med sorteper.
Det er f.eks. det, der handler om først til mølle-princippet.
Man kan både søge via brev, og man kan søge elektronisk via internettet.
Der udstedes sagsnumre til de to typer ansøgninger.
Hvis en ansøger f.eks. får afslag som følge af en administrativ fejl, henvises vedkommende til domstolene og Folketingets Ombudsmand for at klage.
Det synes jeg nok er noget af en møjsommelig vej, som kan løses meget smidigere ved at lave en ankeprocedure, så man hurtigt kan få en afklaring af en banal fejl.
Afsluttende vil jeg sige, at ændringsforslaget, som vi kommer med her i dag, vil sikre, at beboere i alle boligtyper får en realistisk mulighed for at søge om tilskud.